Axel Aubert (generaldirektør)

Axel Aubert (født 11. desember 1873 i Kristiania, død 16. desember 1943 i Oslo) var en kjemiker og generaldirektør i Norsk Hydro fra 1926 til 1941. Han var styreformann i Hydro fra 1941 til sin død 1943.

 Liv og virke 
 Bakgrunn 
Axel Aubert var sønn av Otto Benjamin Andreas Aubert (1841–98) og Hilda Thaulow (1846–1923). Faren var amtmann i Bratsberg men døde i 1898 i Skien som følge av å bli rent ned av en løpsk hest, bare ett år etter at Axel selv hadde giftet seg med Gudrun Holter (1873–1951).Axel Aubert i Norsk biografisk leksikon.

Aubert avla eksamen ved Kristiania tekniske skole i 1893, før han studerte ved den tekniske høyskolen og ved universitetet i Berlin. Han tok doktorgraden i kjemi ved universitetet i Basel i 1895.

 Karriere 
Etter studiene jobbet han fra 1899 ved Engene Sprengstoffabrik (etablert 1876) på  Sætre (Hurum) rett vest for Drøbak, der han fra 1909 var direktør.  Fra 1917 var han direktør i Norsk Sprængstofindustri A/S, en felles organisasjon for norske bedrifter som drev innen sprengstoff, inntil han i 1926 meldte overgang til Norsk Hydro.

Som generaldirektør for Hydro etablerte han i 1927 et tett industrisamarbeid mellom Hydro og I.G. Farbenindustrie i Tyskland.

Aubert ønsket å gjøre Hydro til produsent av lettmetall, og var en pådriver for samarbeidet selskapet i 1941 innledet med I.G. Farbenindustrie og den statlige, tyske flyindustrien om byggingen av fabrikker for fremstilling av magnesium og aluminium. Anleggene på Herøya ble bombet av allierte styrker i 1943, og kom ikke i drift. Etter krigen ble det stilt spørsmål ved Hydro-ledelsens samarbeid med tyskerne.

Han satt i hovedstyret til Norges Industriforbund 1926–34 og hadde flere styreverv i industrien. Aubert ble i 1928 utnevnt til ridder av 1. klasse av St. Olavs Orden, var storoffiser av den belgiske Leopoldsorden, offiser av Æreslegionen og kommandør av Dannebrogordenen og den polske ordenen Polonia Restituta.

 Se også 
 Aubert for mer om farsslekten.
 Kampen om tungtvannet (film) fra 1948, hvor Axel Aubert ble spilt av David Knudsen.
 Kampen om tungtvannet (TV-serie) (NRK, 2015) der Axel spilles av Stein Winge (født 1940) fra Oslo.

 Referanser 

Kategori:Norske konsernsjefer
Kategori:Norske kjemikere
Kategori:Norske forretningsfolk
Kategori:Personer tilknyttet Norsk Hydro
Kategori:Sprengstoff
Kategori:Riddere av 1. klasse av St. Olavs Orden
Kategori:Æreslegionen
Kategori:Kommandører av Dannebrogordenen
Kategori:Ordenen Polonia Restituta
Kategori:Personer fra Oslo
Kategori:Fødsler i 1873
Kategori:Dødsfall i 1943
Kategori:Slekten d'Aubert